Toshkentda transport faoliyati yuzasidan mobil telefon orqali shikoyat qilish mumkin bo‘ldi

“Toshshahartransxizmat” aksiyadorlik kompaniyasi o‘z rasmiy saytining yangi versiyasini taqdim etdi. Endi foydalanuvchilar o‘z telefon, smartfon yoki planshetlari orqali saytga kirishlari qulaylashdi — sayt mobil qurilmalar ekraniga moslashtirilgan.

 “Toshshahartransxizmat” AK rasmiy sayti. Skrinshot: “Daryo”
Mazkur saytga mobil qurilma orqali kirib, tegishli xizmatlardan bemalol foydalanish mumkin. Masalan, poytaxtdagi jamoat transportida yurish tariflari haqida ma’lumot olish, yo‘nalishlar ro‘yxati bilan tanishish, shuningdek, avtobusni ijaraga olishga buyurtma berish imkoniyati mavjud.
Bulardan tashqari, “Toshshahartransxizmat”ga tegishli transport vositalari faoliyati yuzasidan taklif yoki shikoyati bo‘lgan fuqarolar saytning mobil versiyasi orqali kompaniya rahbariyatiga murojaat etishlari ham mumkin. Mobil qurilmaning imkoniyatlaridan kelib chiqib, bu murojaatga oldindan tayyorlab qo‘yilgan faylni ham, o‘sha zahoti olingan surat yoki videoni ham biriktirib yuborsa bo‘ladi.
Xohlovchilar o‘z mobil qurilmasi yordamida tegishli QR-kodni skanirlab, saytga tez o‘tish mumkin.
Ta’kidlash joiz, hozirgi paytda saytning faqat ruscha talqini mavjud. Saytni o‘zbek tiliga o‘tkazishni xohlovchilar uchun “В процессе разработки” (“Ishlab chiqish ishlari ketmoqda”) degan oyna namoyon bo‘ladi.